CELEX: 
Language: da
Date: 2019-10-15 00:00:00
Title: KOMMISSIONENS DELEGEREDE FORORDNING (EU) …/… om ændring af bilag II til Europa-Parlamentets og Rådets forordning (EU) nr. 515/2014 om oprettelse af et instrument for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Ved Europa-Parlamentets og Rådets forordning (EU) nr. 515/2014
                  1
                om oprettelse af et instrument for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed tillægges Kommissionen beføjelser til at vedtage delegerede retsakter i henhold til betingelserne i forordningens artikel 17.  
            
            
               Navnlig tillægges Kommissionen ved artikel 7, stk. 2, i forordning (EU) nr. 515/2014 beføjelser til at vedtage delegerede retsakter med henblik på at revidere fortegnelsen over specifikke aktioner i bilag II til nævnte forordning, hvis det skønnes nødvendigt, bl.a. i forbindelse med midtvejsevalueringen.
            
            
               På grund af migrationsstrømmenes dynamiske karakter kræves der en fælles fleksibel tilgang, som tager passende hensyn til den politiske udvikling og finansieringsbehovene i EU og dets medlemsstater, navnlig dem, der konstant er udsat for et højt og uforholdsmæssigt migrationspres ved de ydre grænser. 
            
            
               Fonden for Intern Sikkerhed, og navnlig instrumentet for finansiel støtte til forvaltning af de ydre grænser og den fælles visumpolitik, bør i den forbindelse kunne yde passende finansiel støtte til grænsekontrolforanstaltninger, bl.a. gennemførelsen af EU's politikker såsom hotspottilgangen, som beskrevet i den europæiske dagsorden for migration, som Europa-Kommissionen fremlagde den 13. maj 2015
                  2
               , og Det Europæiske Råd godkendte den 25.-26. juni 2015
                  3
               . 
            
            
               Der er i forbindelse med den midtvejsevaluering af de nationale programmer, der blev foretaget i henhold til artikel 15 i forordning (EU) nr. 514/2014, og under hensyntagen til EU's politiske prioriteter som nævnt ovenfor konstateret yderligere finansieringsbehov for så vidt angår grænsekontrolaktiviteter, navnlig i de medlemsstater, der er udsat for et højt og uforholdsmæssigt migrationspres ved de ydre grænser. 
            
            
               Det Europæiske Råd gentog i sine konklusioner af 28. juni 2018, at der er behov for at støtte disse bestræbelser, og opfordrede til, at samarbejdet med tredjelande øges for derved at styrke deres grænseforvaltningskapacitet.
            
            
               Disse finansieringsbehov bør dækkes på bedst mulig vis ved brug af det mest hensigtsmæssige finansieringsredskab.
            
            
               Under hensyntagen til de særlige forhold, der i denne henseende kendetegner de dertil knyttede finansieringsbehov, udgør den fordelingsnøgle, der blev anvendt til fordeling af den enkelte medlemsstats basistildeling, ikke det mest hensigtsmæssige redskab til at supplere beløbene til medlemsstaternes nationale programmer, da det ikke vil give mulighed for specifikt at dække de konstaterede behov i de medlemsstater, der er udsat for et højt og uforholdsmæssigt migrationspres, og som sikrer grænsekontrollen ved EU's ydre grænser.
            
            
               Det er heller ikke en hensigtsmæssig løsning at anvende krisebistand, da det i princippet kræver helt særlige omstændigheder, nemlig en krisesituation som defineret i artikel 2, litra f), i forordning (EU) nr. 515/2014. I forbindelse med krisebistand ydes finansieringen desuden ifølge en projektorienteret tilgang og i en kort periode (som regel i højst 12 måneder) i modsætning til det flerårige perspektiv for finansiering gennem det nationale program. 
            
            
               I lyset af ovennævnte er den mest hensigtsmæssige måde, hvorpå der kan tilvejebringes en sådan ekstra finansiering, via specifikke aktioner inden for rammerne af de nationale programmer (delt forvaltning), da det muliggør en mere fleksibel tilpasning til udviklingen og de særlige forhold i en bestemt situation og sikrer en skræddersyet tilgang til at støtte en specifik aktivitet i de berørte medlemsstater inden for rammerne af Fonden for Intern Sikkerhed, delen vedrørende forvaltning af de ydre grænser og den fælles visumpolitik. 
            
            
               Der er på nuværende tidspunkt opført to specifikke aktioner i bilag II til forordning (EU) nr. 515/2014. Den ene er en fælles foranstaltning mellem mindst to medlemsstater og vedrører konsulært samarbejde, mens den anden vedrører indkøb af transportmidler og operativt udstyr, der skal stilles til rådighed for Det Europæiske Agentur for Grænse- og Kystbevogtning i forbindelse med fælles operationer.
            
            
               Da de eksisterende specifikke aktioner ikke giver mulighed for at yde støtte til den type aktiviteter, der er angivet i forbindelse med midtvejsevalueringen, er der behov for at medtage en ny specifik aktion i det relevante bilag til forordning (EU) nr. 515/2014. Denne specifikke aktion vil bidrage til at styrke grænsekontrolaktiviteterne (bl.a. ind- og udrejsekontrollen, første modtagelse og grænseovervågning) samt gennemførelsen af hotspottilgangen og dermed støtte integreret grænseforvaltning og sikre en effektiv kontrol og beskyttelse af EU's ydre grænser. 
            
            
               Denne ændring af fortegnelsen over specifikke aktioner med henblik på at dække medlemsstaternes særlige behov som fastsat i retsgrundlaget for instrumentet for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed giver også mulighed for at øge merværdien på EU-plan i forbindelse med forvaltningen af migrationsstrømme.
            
            
            
               2.HØRINGER FORUD FOR RETSAKTENS VEDTAGELSE
            
            
               I medfør af reglerne om bedre lovgivning og betragtning 40 til forordning (EU) nr. 515/2014 skal Kommissionen foretage passende høringer ved forberedelsen af delegerede retsakter, herunder på ekspertniveau. I tidsrummet den 7.-24. juni 2019 fandt der en sådan høring sted ved skriftlig procedure. 
            
            
               Under udarbejdelsen af nærværende delegerede forordning blev der taget behørigt hensyn til bemærkningerne fra medlemsstaternes eksperter.
            
         
         
            
               I overensstemmelse med reglerne om bedre regulering blev feedbackmekanismen anvendt efter høringen af andre tjenestegrene. Feedbackperioden sluttede den 26. august 2019. Der indkom ingen bemærkninger.
            
            
            
               3.JURIDISKE ASPEKTER AF DEN DELEGEREDE RETSAKT
            
            
               Ved artikel 7, stk. 2, i forordning (EU) nr. 515/2014 tillægges Kommissionen beføjelser til at vedtage delegerede retsakter med henblik på ændring af bilag II til nævnte forordning, som indeholder fortegnelsen over specifikke aktioner.
            
            
               Ved artikel 17 i forordning (EU) nr. 515/2014 reguleres udøvelsen af de delegerede beføjelser og navnlig de betingelser, hvorpå Kommissionen tillægges beføjelser til at vedtage delegerede retsakter.
            
            
            
               KOMMISSIONENS DELEGEREDE FORORDNING (EU) …/…
            
            
               af 15.10.2019
            
            
               om ændring af bilag II til Europa-Parlamentets og Rådets forordning (EU) nr. 515/2014 om oprettelse af et instrument for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed  
               
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 515/2014 af 16. april 2014 om oprettelse af et instrument for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed og om ophævelse af beslutning nr. 574/2007/EF,
                  4
                særlig artikel 7, stk. 2, og
            
            
               ud fra følgende betragtninger:
            
            
               (1)I forbindelse med den midtvejsevaluering, der er omhandlet i artikel 15 i Europa-Parlamentets og Rådets forordning (EU) nr. 514/2014
                  5
               , blev der konstateret yderligere finansieringsbehov i medlemsstaterne på området grænseforvaltning. 
            
            
               (2)Midtvejsevalueringen viste, at der er behov for at yde passende finansiel støtte til grænsekontrolaktiviteter, navnlig i hotspotområderne som defineret i artikel 2, nr. 10), i forordning (EU) 2016/1624
                  6
               , samt i andre grænseområder, der er udsat for et lignende eksisterende eller potentielt højt og uforholdsmæssigt migrationspres. 
            
            
               (3)Bilag II til forordning (EU) nr. 515/2014 indeholder en fortegnelse over to specifikke aktioner vedrørende måder, hvorpå medlemsstaterne kan opnå supplerende finansiering.
            
            
               (4)Den nuværende fortegnelse over specifikke aktioner gør det ikke muligt på hensigtsmæssig vis at sikre finansieringen af aktioner, der har til formål at øge grænsekontrolkapaciteten og gennemføre hotspottilgangen eller lignende. En ændring af fortegnelsen er derfor den bedste måde at dække de behov på, der blev konstateret inden for rammerne af målsætningerne for Fonden for Intern Sikkerhed — grænser og visumpolitik.
            
            
               (5)Den nye specifikke aktion, der bliver tilføjet i bilag II til forordning (EU) nr. 515/2014, vil bidrage til at sikre en effektiv kontrol med Unionens ydre grænser. Aktionen er i tråd med det specifikke mål i artikel 3, stk. 2, litra b), i nævnte forordning, nemlig at støtte integreret grænseforvaltning og derved lette adgangen til at få international beskyttelse for dem, der har behov for det.
            
            
               (6)Tilføjelsen af en ny specifik aktion, der afspejler den seneste politiske udvikling og finansieringsbehovene i medlemsstaterne, kan skabe en betydelig merværdi, da den vil være med til at mindske presset på dem, der er mest berørt af migrations- og asylstrømme, og dermed på Unionen som helhed.
            
            
               (7)For i lyset af det konstaterede presserende finansieringsbehov at sikre en hurtig anvendelse af denne specifikke aktion bør forordningen træde i kraft dagen efter offentliggørelsen i Den Europæiske Unions Tidende.
            
         
         
            
               (8)Forordning (EU) nr. 515/2014 bør derfor ændres — 
            
            
               VEDTAGET DENNE FORORDNING:
            
            
               Artikel 1
            
            
               I bilag II til forordning (EU) nr. 515/2014 indsættes følgende som punkt 3:
            
            
               "3. Grænsekontrolaktiviteter såsom ind- og udrejsekontrol og grænseovervågningsforanstaltninger i områder, der på nuværende tidspunkt er eller potentielt kan blive udsat for et højt og/eller uforholdsmæssigt migrationspres, bl.a. aktiviteter vedrørende oprettelsen, udviklingen og forvaltningen af hotspotområder som defineret i artikel 2, nr. 10), i forordning (EU) 2016/1624
                  7
               , samt støtte til grænseforvaltningsaktiviteter i tredjelande, når det er nødvendigt."
            
            
               Artikel 2
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne.
            
            
               Udfærdiget i Bruxelles, den 15.10.2019.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        Europa-Parlamentets og Rådets forordning (EU) nr. 515/2014 af 16. april 2014 om oprettelse af et instrument for finansiel støtte til forvaltning af de ydre grænser og den fælles visumpolitik som en del af Fonden for Intern Sikkerhed og om ophævelse af beslutning nr. 574/2007/EF (EUT L 150 af 20.5.2014, s. 143).
               
               
                  
                     (2)
                  
                        COM(2015) 240 endelig.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        EUT L 150 af 20.5.2014, s. 143.
               
               
                  
                     (5)
                  
                        Europa-Parlamentets og Rådets forordning (EU) nr. 514/2014 af 16. april 2014 om almindelige bestemmelser om Asyl-, Migrations- og Integrationsfonden og om instrumentet for finansiel støtte til politisamarbejde, forebyggelse og bekæmpelse af kriminalitet samt krisestyring (EUT L 150 af 20.5.2014, s. 112).
               
               
                  
                     (6)
                  
                        Europa-Parlamentets og Rådets forordning (EU) 2016/1624 af 14. september 2016 om den europæiske grænse- og kystvagt og om ændring af Europa-Parlamentets og Rådets forordning (EU) 2016/399 og om ophævelse af Europa-Parlamentets og Rådets forordning (EF) nr. 863/2007, Rådets forordning (EF) nr. 2007/2004 og Rådets beslutning 2005/267/EF (EUT L 251 af 16.9.2016, s. 1).
               
               
                  
                     (7)
                  
                        Europa-Parlamentets og Rådets forordning (EU) 2016/1624 af 14. september 2016 om den europæiske grænse- og kystvagt og om ændring af Europa-Parlamentets og Rådets forordning (EU) 2016/399 og om ophævelse af Europa-Parlamentets og Rådets forordning (EF) nr. 863/2007, Rådets forordning (EF) nr. 2007/2004 og Rådets beslutning 2005/267/EF (EUT L 251 af 16.9.2016, s. 1).